**Forslag til:**

**Inatsisartutlov om ændring af landstingslov om indkomstskat, landstingslov om forvaltning af skatter og landstingslov om arbejdsmarkedsafgift**

(Gennemførelse af en skattereform m.v.)

**§ 1**

I landstingslov nr. 12 af 2. november 2006 om indkomstskat, som bl.a. ændret ved landstingslov nr. 11 af 15. november 2007, Inatsisartutlov nr. 11 af 1. december 2021, Inatsisartutlov nr. 30 af 25. november 2022 og senest ved Inatsisartutlov nr. 61 af 20. november 2023, foretages følgende ændringer:

**1.** § 5, stk. 4, affattes således:

” *Stk. 4.* Til et barns indkomst medregnes ikke, hvad forældre, stedforældre, plejeforældre eller bedsteforældre har ydet barnet i helt eller delvis underhold, medmindre det udgør vederlag for arbejde i en erhvervsvirksomhed, der tilhører en af yderne, og kan fradrages i dennes skattepligtige indkomst.”

**2.** § 25 affattes således:

” **§ 25.** Ved opgørelsen af den skattepligtige indkomst er der uanset § 24, stk. 1, ikke fradrag for merudgifter til kost, som en lønmodtager eller selvstændigt erhvervsdrivende måtte have grundet arbejde om bord på fiskefartøjer eller skibe.”

**3.** § 26 ophæves.

**4.** I § 34 indsættes:

”23) Ægtefællebidrag i anledning af skilsmisse eller separation, der ikke overstiger det ægtefællebidrag, der maksimalt kan fastsættes efter Familieretshusets vejledende retningslinjer for fastsættelse af ægtefællebidrag, når bidragsmodtageren og bidragsyderen ikke har fælles bopæl eller opholdssted.

24) Tilskud til selvstyreejede selskaber, der er udbetales af Grønlands Selvstyre som led i gennemførelsen af boligpolitiske tiltag.”

**5.** § 38 a, stk. 1, affattes således:

”Beskæftigelsesfradraget udbetales uden ansøgning til personer, der er omfattet af stk. 2. Beskæftigelsesfradraget opgøres og udbetales efter reglerne i dette kapitel og kapitel 5 a, i landstingslov om forvaltning af skatter.”

**6.** Efter § 38 a affattes §§ 38 b-g og tilhørende overskrifter således:

” **§ 38 b.** Den udbetalte værdi af beskæftigelsesfradraget udgør 17,5 procent af det indkomstgrundlag, jf. § 38 c, der overstiger summen af personfradraget, jf. § 67, og standardfradraget, jf. § 21, stk. 3.

 *Stk. 2.* Det udbetalte beskæftigelsesfradrag kan dog ikke overstige 15.750 kr. pr. indkomstår. (2025-niveau).

 *Stk. 3.* Værdien af beskæftigelsesfradraget reduceres med 6,3 procent af det indkomstgrundlag, jf. § 38 c, der overstiger 250.000 kr. pr. år. (2025-niveau). Værdien af beskæftigelsesfradraget kan dog ikke være negativ.

 *Stk. 4.* Beløbene og indkomstgrundlagsgrænserne i stk. 2-3 reguleres årligt første gang fra og med den 1. januar 2026 med satstilpasningsprocenten for det pågældende finansår, jf. Inatsisartutlov om en satsreguleringsprocent og aktuel indkomst.

 **§ 38 c.** Indkomstgrundlaget for beskæftigelsesfradraget udgøres af den samlede skattepligtige A- og B-indkomst tillagt beløb, som efter § 41, stk. 2, og § 47 b, stk. 6 ikke medregnes til den skattepligtige indkomst.

 *Stk. 2.* I indkomstgrundlaget indgår udbytter fra aktier modtaget fra grønlandske selskaber. Modtagne udbytter omregnes til beløb før udbytteskat.

 *Stk. 3.* I indkomstgrundlaget ses der bort fra ydelser som nævnt i Inatsisartutlov om obligatorisk pensionsordning § 2, stk. 2 og 3, med undtagelse af de ydelser, som er nævnt i samme bestemmelses stk. 2, nr. 1-4.

 *Stk. 4.*  I indkomstgrundlaget ses der endvidere bort fra indkomster, der er omfattet af § 70, stk. 2, og § 71, stk. 4.

*Foreløbig udbetaling*

 **§ 38 d.** Beregning og udbetaling af et foreløbigt beskæftigelsesfradrag sker månedligt på grundlag af de omfattede A-indkomstarter, der er indberettet som A-indkomst til skatteforvaltningen.

 *Stk. 2.* Selvstændigt erhvervsdrivende, der har indkomster, der ikke er omfattet af stk. 1, får beregnet og udbetalt et foreløbigt beskæftigelsesfradrag månedligt baseret på de forfaldne og indbetalte foreløbige B-skatter.

 *Stk. 3.* Indkomster, der erhverves ved indhandling til produktionssteder i Grønland af produkter hidrørende fra fiskeri, fangst, jagt og fåreavl, behandles på samme måde, som de i stk. 2, nævnte indkomster. Udbetalingen baseres dog på den af indhandlingsstedet indberettede A-skat.

 **§ 38 e.** Skatteforvaltning kan reducere, forhøje eller undlade at udbetale et foreløbigt beskæftigelsesfradrag som nævnt i § 38 d, hvis det forventes at medføre, at der udbetales et korrekt beskæftigelsesfradrag for året. Et eventuelt krav på beskæftigelsesfradrag udbetales i de tilfælde efter § 38 f, når skatteforvaltningen har kendskab til personens samlede årsindkomst. Skatteforvaltningen kan endvidere vælge at genoptage månedlige udbetalinger, hvis personens årsindkomst alligevel forventes at være lavere end satserne i § 38 b, stk. 2.

*Opgørelse og udbetaling af beskæftigelsesfradrag*

 **§ 38 f.** Skatteforvaltningen udsender senest den 1. september i året efter indkomståret en opgørelse over indkomstgrundlaget, værdien af årets samlede beskæftigelsesfradrag og de månedligt udbetalte foreløbige beskæftigelsesfradrag. For lidt udbetalt i beskæftigelsesfradrag udbetales senest 1 måned efter den fremsendte opgørelse. For meget udbetalt opkræves efter § 38 g.

 *Stk. 2.* Opgørelse efter stk. 1 kan genoptages, hvis en genoptagelse vil udløse en ændring i udbetalingen af beskæftigelsesfradrag på 2.000 kr. eller mere.

*Tilbagebetaling*

 **§ 38 g.** For meget udbetalt i beskæftigelsesfradrag opkræves ved, at det for meget udbetalte fratrækkes i personens senere krav på udbetaling af beskæftigelsesfradrag i løbet af pågældende indkomstår eller i senere indkomstår.

 *Stk. 2.* For meget udbetalt beskæftigelsesfradrag, der ikke kan opkræves efter stk. 1, kan ved påkrav kræves tilbagebetalt, hvis kravet samlet er over 2.000 kr. Ved ophør af fuld skattepligt, opkræves for meget udbetalt beskæftigelsesfradrag efter 1. pkt. Forfaldsdagen for påkrav er den første hverdag i måneden efter den måned, hvor der træffes afgørelse om opkrævning ved påkrav. Sidst rettidige betalingsdato er den sidste hverdag i forfaldsmåneden.

 *Stk. 3.* Fordringer på for meget udbetalt beskæftigelsesfradrag anses for krav på betaling af skat og kan tvangsfuldbyrdes efter reglerne i § 598, stk. 2, nr. 3, i Lov om rettens pleje i Grønland og §§ 100 og 101 i landstingslov om indkomstskat.

 *Stk. 4.* Naalakkersuisut kan fastsætte nærmere regler om opkrævning af for meget udbetalt beskæftigelsesfradrag og om fyldestgørelse i senere krav på beskæftigelsesfradrag.”

**7.** I § 67, stk. 1, ændres ”48.000” til: ”60.000”.

**§ 2**

I landstingslov nr. 11 af 2. november 2006 om forvaltning af skatter, jf. Selvstyrets lovbekendtgørelse nr. 11 af 3. november 2021, som ændret ved Inatsisartutlov nr. 12 af 1. december 2021, Inatsisartutlov nr. 20 af 21. november 2022 og som senest ændret ved Inatsisartutlov nr. 65 af 20. november 2023, foretages følgende ændringer:

**1.** Efter § 29, indsættes som ny overskrift:

”**Kapitel 5 a**

*Beskæftigelsesfradrag”*

**2.** Efter den nye overskrift indsættes:

” **§ 29 a.** Værdien afbeskæftigelsesfradraget udbetales til modtagerens nemkonto. Beløb, der ikke kan udbetales efter 1. pkt., behandles efter § 46 a, stk. 5.

 *Stk. 2.* Det offentligesmodregning i udbetalingerne af beskæftigelsesfradrag kan ikke overstige 1/3 af udbetalingen, jf. dog § 38 g, stk. 1. i landstingslov om indkomstskat. Der kan ikke foretages udlæg eller indtræden i krav på udbetaling af beskæftigelsesfradrag.

*Klage*

 **§ 29 b.** Personer kan ikke i løbet af indkomståret klage til Skatterådet over størrelsen af de foreløbige udbetalinger af beskæftigelsesfradrag.

 *Stk. 2.* Må det antages at der er udbetalt for lidt i foreløbigt beskæftigelsesfradrag på 2.000 kr. eller mere, udbetales på den skattepligtiges anmodning snarest det beskæftigelsesfradrag, som der efter skatteforvaltningens skøn er udbetalt for lidt. Naalakkersuisut kan fastsætte regler om anmodningens form og indhold, herunder at anmodningen skal indgives elektronisk.

*Administration af beskæftigelsesfradrag*

 **§ 29 c***.*Skatteforvaltningen etablerer et IT-system til opgørelse og udbetaling beskæftigelsesfradrag og fastsætter bestemmelser, grænseværdier og algoritmer, der indgår ved IT-systemets opgørelse og udbetaling heraf. Udover oplysninger som nævnt i § 38 c og d i landstingslov om indkomstskat, fastsætter skatteforvaltningen hvilke oplysninger, herunder oplysninger om tidligere års indkomster, som kan medføre at de månedlige udbetalinger reduceres eller undlades.

 *Stk. 2.* Naalakkersuisut kan fastsætte nærmere regler om administration af beskæftigelsesfradraget.”

**§ 3**

I landstingslov nr. 10 af 2. november om arbejdsmarkedsafgift, som senest ændret ved Inatsisartutlov nr. 9 af 19. november 2020, foretages følgende ændringer:

**1.** § 2, stk. 1, affattes således:

”Arbejdsmarkedsafgiften udgør 1,9 pct. af lønsummen.”

**§ 4**

*Ikrafttrædelses- og overgangsbestemmelser*

Inatsisartutloven træder i kraft den 1. januar 2025.

 *Stk. 2.* For beskæftigelsesfradraget vedrørende indkomståret 2024 foretager skatteforvaltningen inden den 1. september 2025 en opgørelse af indkomstgrundlaget og en beregning af beskæftigelsesfradraget. Såfremt indkomstgrundlaget er negativt, udgør beskæftigelsesfradraget 0 kr. Værdien af beskæftigelsesfradraget for indkomståret 2024 udbetales og behandles i øvrigt som en udbetaling af overskydende skat efter § 25 i landstingslov om forvaltningen af skatter. Der ydes dog ikke godtgørelse efter § 25, stk. 2, i landstingslov om forvaltningen af skatter. Skatteforvaltningen fremsender en opgørelse over årets beskæftigelsesfradrag.

 *Stk. 3.* § 3 finder anvendelse i forhold til løn og andet afgiftspligtigt vederlag udbetalt den 1. januar 2025 eller senere.

 *Stk. 4.*  Den i § 1, nr. 4, foreslåede § 34, stk. 1, nr. 24, har virkning for indkomståret 2024 og frem.

*Grønlands Selvstyre, den xx. xxx 2024*

**Múte Bourup Egede**

Formand for Naalakkersuisut